झाड़े रहौ कलेक्टरगंज
होरी म दादा देवर लागैं
पंकज शुक्ल
होलि क दिन जइसहे नियरे आवै लागत हैं करेजे में याक हूक उठै लागत है कि कइसे घरै पहुंचा जाए। अवध के इलाके म याक बात बहुत मसहूर है कि लरिका बच्चा पूरा साल चाहे चहां रहैं होलि म सबके सब घर खातिर पगही तुड़ावन लागत है। कौन जुगाड़ करै। सच्ची बोलि क छुट्टी मिली तो ठीक नहिं तो कौनो पुराने बुजुर्ग की तेरहीं फिर ते कई दे वालेहों तमाम परै हैं। होली क हुड़दंग में हमकौ पहिले बहुत नीक लागति रहा, औ अब्यो ढंग क्यार खेलइया होए तो ख्याला जाय सकति है। होलि कि इ भगदड़ै क चक्करै म अबकी यू कॉलम सूकवार क सबेरे आप लोगि नाईं पढ़ि पायो औ अबहूं जब हम लिखि रहे हन तो किंगफिशर केरि लखनऊ जाए वाली फ्लाइट क हवाई अड्डे त उड़ै त पहिले मिले टाइम म आप लोगन की सेवा कीनि जाए रही।
होली आवै वाली होए तो भला कौनो परदेस म कइसे रहि सकति है। यादि आवै लागति है होली क्यार महिना भर ते पहिले त पाथै जाए वाले बल्ला। और फिर होल क हफ्ता पंद्रा दिन पहिलै ते बनै वाले पापड़, चिप्स। पहिले तो घर मा बरसाती म आलू क भरता दबाएक अंगुरी त फैला फैला क पापड़ बनति रहैं। फिर हमका यादि है याक दांय पापा कानपुरै गे रहै औ हुअन हटिया ते लइ याक रोटी मेकर। वैसे तो मसीन रोटी बनावै क खातिर बनी रहै लेकिन हम पंचै वहिते बनावै लागेन होली क टाइम पापड़। गुझिया क त नामै इत्ता मीठ है कि सुनिकेहे जू ललचावै लागति है। बंबई म लेकिन कहूं होली क अइसि तैयारी दिखाई नाईं परति। टेलर क हियन अगर महीना भर पहिले कपड़ा न नपवाओ तो पहिले होली म नए कपड़ा पहिनबु कठिन हुई जाति रहै। लेकिन, अब द्याखौ कान्हि साम क सलिल चतुर्वेदी क कंपनी केरे सो रूम म गएन औ नए कपड़ा हाथै हाथ झ्वारा म।
जब गांव म रहति रहै तो होली खातिर लकड़ी इकट्ठा करै म बहुत उपद्रव होति रहै। कौन क बैलगाड़ी क पहिया कौनो उटा लावै तो कौनो क छप्पर क थून्ही कौने ऐंचि ले। जहिका जहां लकड़ी दिखाई परि जाए और मालिक क नजरि न होए जानौ होली म स्वाहा। बहुत लोग तौ होली जलावै पहुंचै क टाइम जानि पावैं कि लेओ उनकेहेओ बाड़ा त फलां चीज गायब हुइगै है। परसों बंबई क टंपरेटर 41 डिग्री रहै, औ हुअन द्याखौ गांव म का तापमान होए। पहिले तो होली लगे स्वैटर पहिने जात रहैं। औ होली के पहलि अलाव जलाक दादा पंचै आगिहू तापैं औ खंजरी, ढपली, हुड़क लइकै होरी गाईं जाती रहैं। फाग होति रहै। लेकिन, अब तौ गांवों म सुना कौनो न होरि गावति है और न फाग। एकु फाग हमका अबहूं यादि है- होरी म दादा देवर लागैं होरी मा। चलौ अगले सूकबार क फिरि बात होई। होरी मनाओ। आप सबका होलि क बहुत बहुत सुभकामना।
bho_Deva mai_Deva mai_Deva awa_Deva awa_Deva awa_Deva